text: Tegnefilm skal hjælpe mod forurening
  13 juli 2018 kl. 15.39
  Dyre- og plantelivet i Dalby Møllebæk har flere gange været alvorligt udfordret på grund af forurening. Kommunen tror, at forureningen sker, når folk hælder kemikalier i regnvandskloakker, som de fejlagtigt tror, kommer en tur forbi renseanlægget. Men faktisk løber det forurenede vand direkte ud i bækken. 
  Regnvandsristen ude ved vejen er skabt til at lede regnvand, der falder på vejen, væk.
  Men desværre er der flere gange sket det, at dyre- og plantelivet i Dalby Møllebæk syd for Kolding er blevet alvorligt skadet på grund af giftige udledninger af maling, olie, sæbevand og kemikalierester, som er løbet direkte i bækken via regnvandsristene.
  Senest er der fredag fundet en masse døde ørreder i bækken efter den er blevet forurenet med et ukendt stof.
  Kolding Kommune har derfor sat sig for at "hjælpe fisken", og vil nu informere beboerne i området om problemet.
  De sætter blandt andet mærkater på de godt 1.100 regnvandsriste, som fører ud i Dalby Møllebæk, og folk, der bor eller har virksomhed i området, vil få informationsfoldere om problemet i deres postkasser.
  Desuden har Kolding Kommune lavet denne lille tegnefilm med gode råd:
  Sådan hjælper du fisken:
  Regnvandsristen langs vejen er kun til regnvand – og vand uden kemikalierSæbevand skal skylles ud i toilettet eller vaskenMaling, olie og kemikalierester skal afleveres på genbrugspladsenKilde: Kolding Kommune
  
  